SA stad ‘bied beste lewensgehalte in Afrika’Kaapstad (Foto: Argieffoto) ŉ Studie wat pas bekendgestel is en die lewensgehalte van lande en stede op grond van verskeie faktore meet, dui aan dat Kaapstad die beste lewensgehalte in Afrika bied. Numbeo se Globale Lewensgehalte-indeks word saamgestel deur te kyk na verskeie faktore, onder meer veiligheid, gesondheidsorg, lewenskoste, verkeer, besoedeling en klimaat. Uit die 233 stede wat op die 2019-indeks verskyn, het Kaapstad 122ste geëindig. Naas Kaapstad is die ander Suid-Afrikaanse stede op die indeks Durban (132ste), Pretoria (153ste) en dan Johannesburg (159ste). Ander Afrikalande op dié indeks is Kaïro in Egipte (222ste), Nairobi in Kenia (223ste) en Lagos in Nigerië (232ste). Lagos in Nigerië het tweedelaaste geëindig, net voor Caracas in Venezuela wat volgens Numbeo die stad is met die laagste lewensgehalte ter wêreld van al die stede op dié indeks. Suid-Afrika bied gesamentlik die 40ste beste lewensgehalte uit 71 lande wat deel van die studie was. Die stede in die wêreld wat die beste lewensgehalte bied, is Canberra in Australië (1ste), Eindhoven in Raleigh in die VSA (2de), Adelaide in Australië (3de) Endhoven in Nederland (4de) en Zürich in Switserland (5de). Die lande wat die beste gevaar het, is Denemarke (1ste), Switserland (2de), Finland (3de), Australië (4de) en Oostenryk (5de). Volgens dié indeks is Pretoria die onveiligste stad in Suid-Afrika, terwyl Durban die swakste vaar wat betref “tydbesteding in verkeer”. Kaapstad se telling is die laagste vir besoedeling, en die verhouding tussen gemiddelde inkomste en eiendomspryse is die slegste in Pretoria. Gesondheidsorg is wel die beste in Kaapstad en Pretoria het die beste telling vir lewenskoste. Sien Numbeo se volledige Globale Lewensgehalte-indeks vir 2019 hier.